শিক্ষক নিয়োগে শূন্যপদ বাড়ানোর উদ্যোগ, প্রাথমিকের আওতায় আসছে ২ হাজারের বেশি স্কুল

কলকাতা: রাজ্যের সরকার পোষিত ও সরকারি সাহায্যপ্রাপ্ত প্রাথমিক স্কুলগুলিতে আরও শিক্ষক নিয়োগের (Teacher Recruitment) লক্ষ্যে শূন্যপদ বাড়ানোর উদ্যোগ নিল শিক্ষাদফতর। ইতিমধ্যেই ১৩ হাজার ৪২১টি শূন্যপদে শিক্ষক নিয়োগ প্রক্রিয়া শুরু করেছে প্রাথমিক শিক্ষা পর্ষদ। পাশাপাশি, শূন্যপদ আরও বাড়ানোর পরিকল্পনাও নেওয়া হয়েছে।

শিক্ষাদফতর সূত্রে জানা গিয়েছে, রাজ্যের বিভিন্ন জেলায় উচ্চ প্রাথমিক স্তরের অন্তর্ভুক্ত ২,৩৩৮টি স্কুলের পঞ্চম শ্রেণিকে প্রাথমিক স্তরের আওতায় আনা হচ্ছে। এই স্কুলগুলিকে চিহ্নিত করার কাজ ইতিমধ্যেই শেষ হয়েছে। সূত্রের খবর, ওই স্কুলগুলির পঞ্চম শ্রেণিতে শিক্ষকসংখ্যা অত্যন্ত কম এবং ছাত্রসংখ্যা ২০০-র কম অথবা ২৫০-র কাছাকাছি। স্কুলগুলিকে প্রাথমিকের অধীনে আনা হলে প্রায় ১,৫০০ নতুন শিক্ষকের শূন্যপদ তৈরি হতে পারে।

আরও পড়ুন: আচমকাই মা ক্যান্টিনে হাজির মুখ্যমন্ত্রী

চূড়ান্ত অনুমোদনের জন্য বিষয়টি শিক্ষাদপ্তরে পাঠানো হয়েছে। উল্লেখযোগ্যভাবে, শিক্ষার অধিকার আইনে পঞ্চম শ্রেণি প্রাথমিক স্তরের অন্তর্ভুক্ত হওয়ার কথা। যদিও বাম আমল থেকে রাজ্যের শিক্ষা ব্যবস্থায় পঞ্চম শ্রেণি দীর্ঘদিন মাধ্যমিক স্তরের আওতায় ছিল। উচ্চ প্রাথমিক স্তর চালু হওয়ার পর ২০১৯ সাল থেকে ধাপে ধাপে পঞ্চম শ্রেণিকে প্রাথমিক স্তরে অন্তর্ভুক্ত করার প্রক্রিয়া শুরু হয়।

শিক্ষাদফতর সূত্রে আরও জানা গিয়েছে, প্রথমে ছ’টি ক্লাসরুম থাকলেই পঞ্চম শ্রেণির পঠন-পাঠন চালুর নিয়ম ছিল। পরে সেই নিয়ম শিথিল করে পাঁচটি ক্লাসরুম থাকলেই পঞ্চম শ্রেণির পড়াশোনা চালু করার সিদ্ধান্ত নেওয়া হয়। ২০২০ সাল পর্যন্ত ১৭ হাজার ৯৯৬টি স্কুলে পঞ্চম শ্রেণি চালু হয়েছে। ২০২৪ সালে নতুন করে ২,৩৯৭টি স্কুলে পঞ্চম শ্রেণি খোলা হয়। এবার আরও ২,৩৩৮টি স্কুলকে প্রাথমিকের আওতায় আনা হচ্ছে।

এদিকে, মঙ্গলবার শিয়ালদহ থেকে ধর্মতলা পর্যন্ত মিছিল করেন ২০২২ সালের প্রাথমিক টেট পাশ ডিএলএড ঐক্যমঞ্চের চাকরিপ্রার্থীরা। তাঁদের দাবি, অতিরিক্ত ১০ হাজার শূন্যপদ তৈরি করতে হবে। আন্দোলনকারী বিদেশ গাজী বলেন, “২০১৮ সালের পর থেকে নতুন চাকরিপ্রার্থীরা সুযোগ পাননি। এতদিন পরে নিয়োগ শুরু হওয়ায় প্রতিযোগী অনেক, কিন্তু শূন্যপদ কম।”

প্রাথমিক শিক্ষা পর্ষদের তরফে জানানো হয়েছে, আন্দোলনকারীদের দাবি মেনে আইন অনুযায়ী যতটা সম্ভব শূন্যপদ বাড়ানোর চেষ্টা চলছে। তবে শূন্যপদ বাড়ানোর সিদ্ধান্ত নেওয়ার ক্ষমতা একমাত্র শিক্ষাদফতরের হাতে, প্রাথমিক শিক্ষা পর্ষদ নিজে থেকে শূন্যপদ বাড়াতে পারে না।

দেখুন আরও খবর: